(1618) Laet u ooghen en u sin Van de stadt niet nemen in , Soo ghy ' t wout maer recht besiet , ' t Steetsche pralen gelter niet .Als de gerste dijnt op ' t velt , Gh ' lijck het water rijst en helt ; Als het bloeysel van het vlas Thoont sijn hemels blau gewas ; Als het geel - ghebloemde zaet In de gulde velden staet ; En sijn reucke , machtich soet , Ons coomt vlieghen int ghemoet ; En dat hier of daer een wey Speelt , met groente , tusschen bey , Seg , wat heeft Tapitsery , Of het goude leer hier by ? Ick en sal u niet benien Al de sotte pronckerien , Daer de Juffers van de stadt Mede zijn soo trots en prat , Als dit aenghenaem ghesicht Mijn bedroufden sin verlicht .In de stadt is menschen cunst , In de velden Godes gunst ; Pluym - ghedierten die daer speelt Door detacxkens , die daer queelt , En , met stemmen reyn en soet , Uwen grooten Schepper groet , Die den lantsman ' s morgens vroug , Schendt een deuntjen aen de ploug ; Die , met sang , het swaer ghewicht Van een reysend ' man , verlicht ; En den minnaer , die hem quelt , Doet verquicken in het velt ; Seg my doch , wat is de luyt ? Wat is al het vreemt ghetuyt , Dat in steden maeckt gheclanck , Vergheleken by den sanck , By de soete stem en tael Van den sieren Nachtegael ? Van dat eleyn , dat aerdich dier , Dat met cracht van soet ghetier Coomt bewijsen , dat in hem Is de woon - plaets van de stem ? Dat met deuntjens ons vereert , Die hem nerghens zijn gheleert , Als ontrent sijn eyghen nest ; Wilde sangh is alder - best .